

**ประกาศมหาวิทยาลัยธรรมศาสตร์**

**เรื่อง อำนาจหน้าที่และการแบ่งหน่วยงานภายในสำนักงานเลขานุการคณะแพทยศาสตร์ พ.ศ. ๒๕๕๙**

-----------------------------

โดยที่เป็นการสมควรกำหนดอำนาจหน้าที่และการแบ่งหน่วยงานภายในสำนักงานเลขานุการคณะแพทยศาสตร์

อาศัยอำนาจตามความในมาตรา ๓๙ แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ ประกอบข้อ ๑๔ ของข้อบังคับมหาวิทยาลัยธรรมศาสตร์ว่าด้วยการจัดตั้งและการแบ่งส่วนงานของมหาวิทยาลัยธรรมศาสตร์ พ.ศ. ๒๕๕๙ อธิการบดีโดยความเห็นชอบของสภามหาวิทยาลัยธรรมศาสตร์ในคราว
การประชุมครั้งที่ ๙/๒๕๕๙ เมื่อวันที่ ๑๙ กันยายน ๒๕๕๙ จึงออกประกาศดังต่อไปนี้

ข้อ ๑. ประกาศนี้เรียกว่า “ประกาศมหาวิทยาลัยธรรมศาสตร์ เรื่อง อำนาจหน้าที่และการแบ่งหน่วยงานภายในสำนักงานเลขานุการคณะแพทยศาสตร์ พ.ศ. ๒๕๕๙”

ข้อ ๒. สำนักงานเลขานุการคณะคณะแพทยศาสตร์ แบ่งหน่วยงานเป็น ๔ งาน ดังนี้

**(๑) งานบริหารทรัพยากรมนุษย์**

**(๒) งานคลังและพัสดุ**

**(๓) งานบริการการศึกษา**

**(๔) งานบริการสังคม**

ข้อ ๓. **งานบริหารทรัพยากรมนุษย์** มีอำนาจหน้าที่ดำเนินการด้านบริหารบุคคล ด้านธุรการ
และทะเบียนประวัติ และด้านพัฒนาบุคลากรและสวัสดิการ โดยรับผิดชอบดำเนินการสรรหาและคัดเลือก
การดำเนินการเกี่ยวกับแพทย์ใช้ทุน การปรับวุฒิ เลื่อนระดับ เพิ่มวุฒิ การประเมินผลการปฏิบัติงาน
การดำเนินการทางวินัยและนิติการ การเลื่อนเงินเดือน จัดทำทะเบียนประวัติบุคลากร ดำเนินการเรื่องเครื่องราชอิสริยาภรณ์ การตรวจสอบวันลา ดูแลสวัสดิการและสิทธิประโยชน์ต่าง ๆ ประสานงานด้านสวัสดิการ
กับมหาวิทยาลัย จัดทำแผนพัฒนาบุคลากรและจัดทำงบประมาณในการพัฒนาบุคลากร ดำเนินการจัดโครงการอบรม พัฒนาบุคลากร และปฏิบัติหน้าที่อื่นตามที่ได้รับมอบหมาย

ข้อ ๔. **งานคลังและพัสดุ** มีอำนาจหน้าที่ดำเนินการด้านการคลัง การเงิน และบัญชี
และด้านพัสดุโดยรับผิดชอบดำเนินการรับ จ่ายเงิน บริหารงบประมาณรายจ่าย รายงานผลการใช้จ่ายเงินงบประมาณ บันทึกบัญชีรับจ่าย ปรับปรุงรายการทางบัญชี วิเคราะห์งบการเงิน ดำเนินการจัดซื้อจัดจ้าง ควบคุมและจำหน่ายพัสดุครุภัณฑ์ การจัดทำทะเบียนควบคุม การเก็บรักษา การเบิกจ่าย การตรวจสอบพัสดุประจำปี
และปฏิบัติหน้าที่อื่นตามที่ได้รับมอบหมาย

ข้อ ๕. **งานบริการการศึกษา** มีอำนาจหน้าที่ดำเนินการด้านทะเบียนนักศึกษา คัดเลือก พัฒนาและบริหารหลักสูตร ด้านสนับสนุนการเรียนการสอน ด้านวิจัยการเรียนการสอนและประเมินผลการสอน
และด้านส่งเสริมและพัฒนาวิชาการ โดยรับผิดชอบสนับสนุนการพัฒนาและปรับปรุงหลักสูตร สนับสนุนเรื่อง
การจัดการเรียนการสอนระดับปริญญาตรี แพทย์ประจำบ้าน และนักศึกษาต่างคณะ สนับสนุนการประเมินผลระดับปริญญาตรีและนักศึกษาต่างคณะ ดำเนินการสอบคัดเลือกนักศึกษาระดับปริญญาและแพทย์ประจำบ้าน สนับสนุนและพัฒนาอาจารย์ด้านวิชาการและจัดทำงานวิจัยด้านแพทยศาสตรศึกษา ประเมินคุณภาพภายในระดับหลักสูตรและกลุ่มสถาบันแพทย์ สนับสนุนการขอตำแหน่งทางวิชาการ และปฏิบัติหน้าที่อื่นตามที่ได้รับมอบหมาย

ข้อ ๖. **งานบริการสังคม** มีอำนาจหน้าที่ดำเนินการด้านโครงการบริการสังคม ด้านการเงิน บัญชีธุรการและพัสดุงานบริการสังคม โดยรับผิดชอบจัดทำโครงการบริการสังคม จัดทำสรุปรายรับรายจ่ายทุกโครงการ จัดทำบัญชีและรายงานงบการเงินของโครงการ จัดเก็บข้อมูลรายงานผลการดำเนินงานโครงการ จัดทำโครงการฝึกอบรมแพทย์ฝึกหัดที่จบการศึกษาจากต่างประเทศ โครงการประชุมวิชาการประจำปี จัดทำงบประมาณของศูนย์แพทย์ปฐมภูมิ แพทย์แผนไทยประยุกต์ และคลินิกแพทย์แผนไทยประยุกต์ จัดทำบัญชีและรายงานงบการเงินของโครงการต่าง ๆ ดำเนินการจัดซื้อจัดจ้างวัสดุ ครุภัณฑ์ ยา เวชภัณฑ์ ของทุกโครงการ จัดทำรายละเอียดทะเบียนคุมทรัพย์สิน ดำเนินการด้านธุรการ การจัดเก็บเอกสาร และการติดต่อประสานงานกับหน่วยงานที่เกี่ยวข้อง
และปฏิบัติหน้าที่อื่นตามที่ได้รับมอบหมาย

ทั้งนี้ ตั้งแต่บัดนี้เป็นต้นไป

 ประกาศ ณ วันที่ ๒๙ กันยายน พ.ศ. ๒๕๕๙

 (ศาสตราจารย์ ดร.สมคิด เลิศไพฑูรย์)

 อธิการบดีมหาวิทยาลัยธรรมศาสตร์